SKRIFTLIG FORESPØRGSEL E-3567/01

af Mihail Papayannakis (GUE/NGL) til Kommissionen

(8. januar 2002)

Om: Leader+

Den 4. december 2001 godkendte Kommissionen Leader+ -programmet for Grækenland med et samlet beløb på 392,6 mio. EUR. Vil Kommissionen foretage en opgørelse over gennemførelsen af de tidligere Leader-programmer i Grækenland og sammenligne resultaterne heraf med resultaterne for de andre medlemslande, som har gennemført de tilsvarende programmer?

Svar afgivet på Kommissionens vegne af Franz Fischler

(1. marts 2002)

Med hensyn til Leader I-programmet, som generelt blev gennemført i perioden 1990-1993, viser en hurtig gennemgang af de resultater og virkninger, der blev konstateret for hele EU-12, følgende:

- af de i alt 215 lokale aktionsgrupper (LAG), der er de endelige modtagere af støtten fra strukturfondene, blev 25 oprettet i Grækenland (11,6 % af det samlede antal)

- af de i alt 417 mio. EUR som strukturfondene afsatte og anvendte, beløb det græske program sig til 52 mio. EUR (12,5 % af det samlede beløb). Hvad de gennemførte finansieringer angår, lå Grækenland i den topgruppe på fem medlemsstater (Tyskland, Grækenland, Frankrig, Irland og Portugal), hvor mere end 60 % af LAG havde nået deres mål med over 95 % inden for de foreskrevne frister

- af i alt 22 000 projekter og foranstaltninger blev 1 730 projekter og foranstaltninger (8 %) gennemført i Grækenland, og hvad angår oprettelsen af nye fuldtidsarbejdspladser, blev 1 990 oprettet i Grækenland, dvs. 8 % af det samlede antal på 25 000 i hele EU-12

- for mere end halvdelen af LAG i Grækenland blev hovedvægten især lagt på udviklingen af landboturisme, og den tendens blev set i hele Sydeuropa.

På denne baggrund kan det fremføres, at gennemførelsen af Leader I i Grækenland generelt gav tilfredsstillende resultater, der svarede til resultaterne i alle medlemsstater og navnlig i regionerne i Sydeuropa. Hvad angår selve anvendelsen af Leaders principper, herunder det territoriale tiltag, det lokale partnerskab, den opstigende metode, LAG-planernes flersektorielle og integrerede karakter, innovation, samarbejde i netværk og decentraliseret finansiering, lå Grækenland lidt over gennemsnittet af medlemsstaterne.

Det ærede medlem kan få flere oplysninger om resultater og virkninger af Leader I ved at læse den efterfølgende evalueringsrapport om Leader I for hele EF på netstedet: http:/europa.eu.int/comm/agriculture/eval/index_fr.htm.

Hvad Leader II angår, har Kommissionen modtaget en række nationale og regionale gennemførelsesrapporter (inkl. en rapport om Leader II fra Grækenland), og den er i færd med at analysere dem. På grundlag af alle de rapporter, den har modtaget, vil Kommissionen offentliggøre en indkaldelse af bud for udvælgelse af den eksterne ekspert, der skal foretage den efterfølgende evaluering af Leader II for hele EU. De endelige rapporter om programmernes gennemførelse forventes at foreligge i slutningen af første halvår af 2002, og sammen med rapporterne indsendes de endelige udgiftsopgørelser, der skal forelægges Kommissionen med henblik på den finansielle afslutning af programmerne. Det er derfor endnu for tidligt at drage selv delvise konklusioner om gennemførelsen, resultaterne og virkningerne af Leader II i både Grækenland og de øvrige medlemsstater og derfor selvfølgelig også at drage sammenligninger mellem dem.

Kommissionen kan på nuværende tidspunkt kun bekræfte, at strukturfondenes beløb til Grækenland for Leader II (167,65 mio. EUR) var forpligtet fuldt ud pr. 31. december 1999, og at udgifter og betalinger er blevet gennemført indtil 31. december 2001. Grækenland skal indsende den endelige udgiftsopgørelse og den endelige rapport om programgennemførelsen i løbet af andet halvår af 2002. 49 LAG og syv andre kollektive organer, der beskæftiger sig med den lokale udvikling i Grækenland, har modtaget støtte under Leader II.